มันนี่ทูเดย์
นายจักรกฤศฏิ์ พาราพันธ กุล อธิบดีกรมธนารักษ์ เปิดเผยว่า กรมธนารักษ์จะผลิตเหรียญกษาปณ์ที่ระลึก
17 ต.ค. 2559

ผลิตเหรียญที่ระลึก ร.9
นายจักรกฤศฏิ์ พาราพันธ กุล อธิบดีกรมธนารักษ์ เปิดเผยว่า กรมธนารักษ์จะผลิตเหรียญกษาปณ์ที่ระลึกงานพระบรมศพพระบาทสมเด็จพระปรมินทรมหาภูมิพลอดุลยเดช เพื่อให้ประชาชนได้เก็บไว้เป็นที่ระลึก โดยขณะนี้ได้อยู่ระหว่างหารือกับหน่วยงานที่เกี่ยวข้อง เพื่อศึกษารูปแบบและระยะเวลาการเปิดให้ประชาชนได้จองและรับแลก ก่อนจะเสนอให้คณะรัฐมนตรี (ครม.) และสำนักพระราชวังพิจารณา ซึ่งกระบวนการผลิตจะใช้เวลาประมาณ 2-3 เดือน
ทั้งนี้ ได้มีการสั่งให้เจ้าหน้าที่กรมธนารักษ์สำรวจเหรียญกษาปณ์ที่ระลึกของรัชกาลที่ 9 ที่กรมเคยผลิต ซึ่งจะต้องสำรวจทั้งในคลังของกรมธนารักษ์และหน่วยรับแลกเหรียญตามภูมิภาคทั้ง 76 จังหวัด โดยคาดว่าภายในสัปดาห์หน้าถึงจะทราบผลการสำรวจเพื่อจะได้นำออกมาให้ประชาชนรับแลกเป็นที่ระลึกต่อไป
สำหรับเหรียญกษาปณ์ที่ระลึกรัชกาลที่ 9 ของกรมยังมีให้แลกอีกหลายชนิด อาทิ เหรียญกษาปณ์ที่ระลึกเนื่องในวโรกาสเสด็จนิวัตพระนคร ชนิดราคา 1 บาท เหรียญกษาปณ์ที่ระลึกชนิดราคา 1 บาท และชนิดราคา 20 บาท วาระพระชนมพรรษาครบ 3 รอบ เหรียญรัชดาภิเษก 10 บาท โดยเตรียมเบิกเหรียญมาไว้เพื่อให้บริการแก่ประชาชนในวันนี้เพิ่มขึ้น เพราะประชาชนมีความต้องการมาก